“Sı̨ sìı ts'ı wedeèdlı̨ı̨ aht'e,
eyıts'ǫ Setà,
dèè-goehshee-k'èdìı-dǫǫ̀ elı̨ hǫt'e.
Ts'ı wekw'ıhchı̨į̀ k'e jìecho dehshe-le sìı hazǫǫ̀ xàyeht'à hǫt'e,
hanìkò wekw'ıhchı̨į̀ k'e jìecho dehshee sìı yek'e xagot'à,
hanì-ı̨dè jìecho denahk'e łǫ dehshe gha ayehɂı̨.
Yatı naxıghàehɂǫ t'à hòt'a degaı anaxììdlà.
Sexè aahda nı̨dè sı̨ sı naxıxè nàhdè ha.
Kw'ıhchı̨į̀ wı̨ı̨zìı ts'ı dę whatsǫǫ̀ wek'e jìecho dehshe ha dìì.
Ts'ı k'e kw'ıhchı̨į̀ dehshe nı̨dè zǫ,
wek'e jìecho dehshe hǫt'e.
Eyı xèht'eè naxı̨ sı sedę aahda ha dìì.
“Sı̨ ts'ı laht'e,
naxı̨ kw'ıhchı̨į̀ laaht'e.
Dǫ sexè eda nı̨dè wexè nàhdè ha.
Kw'ıhchı̨į̀ wek'e jìecho łǫ dehshe lanì eda ha.
Sedę t'asìı wı̨ı̨zìı haahłe ha dìì hǫt'e.
Dǫ sexè eda-le sìı kw'ıhchı̨į̀ xàgeht'à gà ɂǫ̀geehdè lanì hǫt'e.
Kw'ıhchı̨į̀ whegǫǫ sìı hazǫǫ̀ nàgehtsį̀ gà kwıìgeehdè gà gık'eehk'ǫ̀ hǫt'e.
Sexè aahda xè seyatıì k'èahdì nı̨dè Setà ayìı weahkèe sìı naxıghàyeɂà ha.
Kw'ıhchı̨į̀ wek'e jìecho łǫ dehshee laaht'e nı̨dè Setà weghàsǫhoedı ha.
Eyı weghàà secheekeè aaht'e naxık'èhoedzǫ ha.
“Setà seghǫneètǫ lanì naxıghǫneehtǫ.
Naxıghǫneehtǫ t'à t'aats'ǫǫ̀ sexè aaht'e.
Seyatıì k'èaht'e nı̨dè sexè aaht'e ha eyıts'ǫ t'aats'ǫǫ̀ naxıghǫneehtǫ ha.
Sı̨ sı Setà weyatıì k'èaıht'è eyıt'à t'aats'ǫǫ̀ seghǫneètǫ hǫt'e.
Eyı naxıts'ǫ̀ haehsı̨ı̨ sìı sets'ıhɂǫ̀ naxınà gha aehsı̨,
naxıdzeè t'à sıì naxınà welè.
Dıı nàowo naxıghàehɂǫ hǫt'e:
Naxıghǫneehtǫ lanì ełeghǫnıahtǫ.
Dǫ edeàgı̨ą gha ełaàwıı sìı eyı wenahk'e ełeghǫnets'eètǫ gǫ̀hłı̨-le.
Seyatıì k'èaht'e nı̨dè seàgı̨ą aaht'e ne.
Jǫ gots'ǫ ı̨daà segha eghàlaedaa-dǫǫ̀ naxèehsı̨ ha-le,
k'àowo sìı dǫ yegha eghàlaedaa sìı t'asìı hazǫǫ̀ yedaadı nıìle t'à.
Setà t'asìı hazǫǫ̀ sets'ǫ̀ hadıı sìı naxıts'ǫ̀ haehsı̨ t'à seàgı̨ą naxèehsı̨ hǫt'e.
Naxı̨ sèahchì nıìle,
hanìkò sı̨ naxìhchì hǫt'e.
Kw'ıhchı̨į̀ wek'e jìecho łǫ dehshe laaht'e ha naxìhchì hǫt'e.
Eyı jìecho xàhoahwhıı sìı welǫ whìle ts'ǫ̀ whela ha hǫt'e.
Sıızì dahxà t'alàa-sìı Setà weahkè nı̨dè Setà naxıghàyele ha hǫt'e.
Dıı nàowo naxıghàehɂǫ hǫt'e:
Ełeghǫnıahtǫ.